FI Euroopan unionin virallinen lehti C 132/92

Euroopan talous- ja sosiaalikomitean lausunto aiheesta ”Ehdotus neuvoston direktiiviksi direktiivin 2000/75/EY muuttamisesta bluetongue-tautia vastaan rokottamisen osalta”

KOM(2010) 666 lopullinen – 2010/0326 COD

2011/C 132/18

Esittelijä: Ludvík JÍROVEC

Euroopan unionin neuvosto päätti 26. tammikuuta 2011 Euroopan unionin toiminnasta tehdyn sopimuksen 43 artiklan 2 kohdan nojalla pyytää Euroopan talous- ja sosiaalikomitean lausunnon aiheesta

Ehdotus – neuvoston direktiivi direktiivin 2000/75/EY muuttamisesta bluetongue-tautia vastaan rokottamisen osalta

KOM(2010) 666 lopullinen – 2010/0326 COD

Asian valmistelusta vastannut ”maatalous, maaseudun kehittäminen, ympäristö” -erityisjaosto antoi lausuntonsa 28. helmikuuta 2011.

Euroopan talous- ja sosiaalikomitea hyväksyi 15.–16. maaliskuuta 2011 pitämässään 470. täysistunnossa (maaliskuun 15. päivän kokouksessa) seuraavan lausunnon. Äänestyksessä annettiin 185 ääntä puolesta ja 2 vastaan 12:n pidättyessä äänestämästä.

1. Päätelmät ja suositukset

1.1 Komitea suosittelee myös komission asetuksen (EY) N:o 1266/2007, annettu 26 päivänä lokakuuta 2007, neuvoston direktiivin 2000/75/EY täytäntöönpanosäännöistä bluetongue-taudin torjunnan, seurannan ja valvonnan sekä tiettyjen bluetongue-taudille alttiiden lajien eläinten siirtoja koskevien rajoitusten (rajoitusvyöhykkeet) osalta muuttamista vastaavasti.

1.2 Komitea muistuttaa tilanteesta, joka vallitsi, kun suu- ja sorkkatauti- sekä sikaruttorokotukset lopetettiin. Rokotusten lopettamista perusteltiin pääasiassa sillä, että mahdollisten tautipesäkkeiden hävittäminen tulisi rokottamista edullisemmaksi.

1.3 Komitea pitäisi hyödyllisenä, että kullekin jäsenvaltiolle annettaisiin mahdollisuus päättää asiasta, sillä epidemiatilanne lauhkean ilmaston maissa on erilainen kuin Välimeren ilmastoon kuuluvissa maissa ja bluetongue-taudin tyypit vaihtelevat vastaavasti. Maissa, joissa päätetään olla rokottamatta, tauti pystytään havaitsemaan paremmin. Kaikkia riskejä ei voida torjua, sillä uudet Aasiasta peräisin olevat tautikannat eivät ole helposti havaittavissa.

1.4 Komitea katsoo, että tarkasteltavana olevassa direktiivin muutoksessa otetaan asianmukaisesti huomioon rokotetuotannon viimeaikainen tekninen kehitys. Rokotteita voidaan käyttää myös rajoitusvyöhykkeiden ulkopuolella. Direktiivin ehdotettu muutos takaa, ettei jäsenvaltioille aiheudu lisää hallinnollisia kuluja, ellei kyse ole mahdollisesta rokotusohjelmasta tiedottamisesta. Ehdotuksella ei myöskään ole merkittäviä sosiaalisia vaikutuksia. Komitea panee merkille annetut vakuutukset, pitää käsiteltävää ehdotusta tervetulleena ja antaa sen tavoitteelle täyden tukensa.

2. Johdanto ja komission tiedonannon pääsisältö

2.1 Tarkasteltavana olevan ehdotuksen neuvoston direktiiviksi tavoitteena on muuttaa rokottamista koskevia säännöksiä, joista tähän asti on säädetty direktiivissä 2000/75/EY. Säännöksiä on tarkoitus lieventää, sillä käyttöön on tullut inaktivoituja rokotteita, joita voidaan käyttää myös rajoitusvyöhykkeiden ulkopuolella.

2.2 Komission katsoo, että lainsäädäntöä on muutettava vastaamaan rokoteteknologian kehitystä. Sen ehdottama muutossäädös mahdollistaa bluetongue-taudin torjunnan jäsenvaltiokohtaiset erityistilanteet huomioon ottaen ilman unionin liiallista puuttumista asiaan.

2.3 Nykyään inaktivoidun rokotteen käyttöä pidetään EU:ssa yleisesti parhaana keinona torjua bluetongue-tautia ja sen kliinisiä muotoja. Inaktivoitu rokote mahdollistaa rokottamisen myös rajoitusvyöhykkeiden ulkopuolella.

3. Huomioita

3.1 Kuluneen kolmen vuoden aikana on alettu valmistaa uusia inaktivoituja bluetongue-rokotteita, joita voidaan käyttää huoletta myös rajoitusvyöhykkeiden ulkopuolella. Tämän ansiosta jäsenvaltiot voivat laatia omat taudintorjuntastrategiansa ilman, että unioni puuttuu turhaan asiaan.

3.2 Taudin torjuntakeinojen valikoiman laajentumisen myötä tarkastelevana oleva ehdotus myös lieventänee taudista aiheutuvia taloudellisia ja sosiaalisia seurauksia. Ehdotuksen etuja on kuitenkin vaikea kvantifioida tarkasti, sillä ne riippuvat tämän aiemmin Euroopassa eksoottisena pidetyn taudin ennakoimattomasta muuntautumisesta.

3.3 Puheena oleva ehdotus ei vaikuta taudin nykyisiin torjuntakeinoihin. Se ei siten myöskään vaikuta unionin yksi- tai monivuotisiin tiettyjen eläintautien torjunta-, hävitys- ja seurantaohjelmiin.

3.4 Ehdotuksessa sallitaan rokotukset unionin koko alueella. Näin ollen se todennäköisesti vähentää bluetongue-taudista aiheutuvia suoria ja epäsuoria menetyksiä ja lieventää siten taudin taloudellisia seurauksia.

3.5 Ehdotus mahdollistaa nykyistä laajemmat rokotukset ja laajentaa inaktiivisia bluetongue -rokotteita valmistavien lääketehtaiden markkinoita.